b'\n_START_ARTICLE_\nKap Komori\n_START_PARAGRAPH_\nKap Komori er det sydligste punkt p\xc3\xa5 det indiske fastland og ligger i delstaten Tamil Nadu. Selve punktet ligger lige syd for byen Kanyakumari (tamilsk:\xc2\xa0\xe0\xae\x95\xe0\xae\xa9\xe0\xaf\x8d\xe0\xae\xa9\xe0\xae\xbf\xe0\xae\xaf\xe0\xae\xbe\xe0\xae\x95\xe0\xaf\x81\xe0\xae\xae\xe0\xae\xb0\xe0\xae\xbf \xe2\x80\x93 den jomfruelige prinsesesses sted), der tidligere ogs\xc3\xa5 bar navnet Kap Komori (Cape Comorin), men i dag b\xc3\xa6rer det tamilske navn. Punktet er markeret med det lille Kumari Amman tempel. Lige vest for ligger Gandhi Mandapam Mindesm\xc3\xa6rket, der blev bygget hvor Mahatma Gandhis urne blev vist frem inden den blev s\xc3\xa6nket i jorden._NEWLINE_Omkring 15\xc2\xa0meter ude i vandet ligger en 25\xc2\xa0\xc3\x97\xc2\xa040\xc2\xa0m stor afrundet klippe, kaldet skildpaddestenen. Mod \xc3\xb8st, henholdsvis 350\xc2\xa0m og 500\xc2\xa0m ude i vandet ligger to lidt st\xc3\xb8rre klippe\xc3\xb8er. P\xc3\xa5 den f\xc3\xb8rste st\xc3\xa5r den 40\xc2\xa0m h\xc3\xb8je Tiruvalluvar-statue, og p\xc3\xa5 \xc3\xb8en l\xc3\xa6ngest v\xc3\xa6k ligger Vivekananda templet. Der er f\xc3\xa6rgeforbindelse til de to \xc3\xb8er._NEWLINE_Det rigtige sydligeste punkt ligger to km vest for Kap Komori og knap 35\xc2\xa0m sydligere, p\xc3\xa5 koordinaten: 8\xc2\xb04\xe2\x80\xb239.5\xe2\x80\xb3N 77\xc2\xb031\xe2\x80\xb257.0\xe2\x80\xb3\xc3\x98, men ikke i umiddelbar forbindelse med centrum i byen Kanyakumari. I mellem de to punkter findes det tredje-sydligeste punkt. Her er opf\xc3\xb8rt et snoet udsigtst\xc3\xa5rn. Indiens absolut sydligeste punkt ligger ikke p\xc3\xa5 fastlandet, men p\xc3\xa5 den sydligeste af \xc3\xb8erne i Nicobarerne, nord for Sumatra._NEWLINE_De Vestlige Ghatbjerge udg\xc3\xa5r fra Kap Komori og str\xc3\xa6kker sig op langs Indiens vestlige kyst \xe2\x80\x93 Malabarkysten \xe2\x80\x93 til Bombay. Havet ud for Kap Komori hedder Laccadiverhavet efter den lille \xc3\xb8gruppe Laccadiverne, der ligger nord for Maldiverne og ca. halvvejs oppe mod Bombay, regnet fra Kap Komori. Laccadiverhavet udg\xc3\xb8r ogs\xc3\xa5 det havomr\xc3\xa5de der str\xc3\xa6kker sig fra sydspidsen og over til Sri Lanka, hvorfra det gr\xc3\xa6nser op til det Indiske Ocean ned mod \xc3\x86kvator. Herfra og tilbage mod Laccadiverne gr\xc3\xa6nser det op til det Arabiske Hav. Der er en st\xc3\xa6rk str\xc3\xb8m fra \xc3\xb8st, som f\xc3\xb8rer op langs kysten i Laccadiverhavet og videre til det Arabiske Hav. Herfra, ned langs den afrikanske \xc3\xb8stkyst og derp\xc3\xa5 \xc3\xb8st over det Indiske Ocean, hvorefter den foretager en "u-vending", og str\xc3\xb8mmer tilbage mod Kap Komori igen.'